අපේක්ෂා නොකළ අවස්ථාවකදී සිදුවූ මෙම නිදහස් කිරීම ගැන කොටකෙතන ගම්වාසීන් තුළ විවිධ මත පවතී. අපරාධ පරීක්ෂණයක් ගැන තමාට ඍජුව තොරතුරු ලබාදෙන ලෙස පොලිස්පතිවරයකු පෞද්ගලික ජංගම දුරකථන අංකය ලබාදී ඇතිනම් ඒ කොටකෙතනදී විය හැකිය. පොලිස්පති එන්. කේ. ඉලංගකෝන් මහතා තම ජංගම දුරකථන අංකය මීට මාස කීපයකට පෙරදී එනම් කොටකෙතන අවසන් කාන්තා ඝාතනයෙන් පසු ගම්වාසීන්ට ලබාදී තිබිණ. රත්නපුර ජ්‍යෙෂ්ඨ පොලිස් අධිකාරිවරයා ලෙස පැමිණ නියෝජ්‍ය පොලිස්පති ධුරයට උසස්වීම් ලද ස්ථාන මාරුවූ වාස් ගුණවර්ධන මහතා ගැනද ගම්වාසීන්ට මහා විශ්වාසයක් ගොඩනැගී තිබිණ. නියෝජ්‍ය පොලිස්පතිවරයා කොටකෙතනින් සමුගැනීම හැඟුම්බර විය. එහිදී ඔහු කීවේ කොටකෙතනට සැනසිල්ල උදාවූ බවයි. එමෙන්ම කොටකෙතන ඝාතන රැල්ල පිටුපස ප‍්‍රබල දේශපාලනඥයෙකුගේ සහයෝගයක් ඇතැයි පැතිරී තිබූ කථාව සත්‍යයෙන් තොර බව පරීක්ෂණවලදී හෙළිවී ඇතැයිද වාස් ගුණවර්ධන මහතා කීවේය.